Футбол губгъуэщIэ

Къармэхьэблэ къуажэм къыщызэIуахащ «Пшэплъ» («Заря») зыфIаща стадионыщIэр. «Спортыр гъащIэм щыщщ» федеральнэ проектым хэту яухуа футбол губгъуэр къызыхуэтыншэщ. ГектаритI хуэдиз къызэщIэзыубыдэ губгъуэр къуажэ дэлъэдапIэм хуозэ. ЩIыуэпсым и дахагъ курыкупсэм ар зэрыщаухуам фIагъ хэлъщ. Абы уегъэгушхуэ, гур хегъахъуэ. Футбол губгъуэр зэрагъэнэху уэздыгъэшхуэхэмкIэ (прожекторкIэ) къызэгъэпэщащ, къыщажыхь гъуэгу щхьэхуэ иIэщ. Стадионым и администрацэ унэм хэтщ спортзал, зыщагъэпскI, зыщахуапэ пэш тIурытI, ЕтIуанэ къатым тIысыпIэ 280-рэ зиIэ трибунэ хэтщ.
Къармэхьэблэдэсхэмрэ Iуэхум кърихьэлIахэмрэ псалъэ гуапэкIэ захуигъэзащ Дзэлыкъуэ районым и администрацэм и унафэщI Джатэ Руслан. Абы къыхигъэщащ стадионыщIэм щIалэгъуалэри нэхъыжьыIуэхэри куэду къекIуалIэмэ зэригуапэр.
- Мыбдеж дэтхэнэми Iэмал щигъуэтынущ и гум дыхьэ спорт лIэужьыгъуэм хэтыную. Сыхуейщ щIалэщIэхэм я зэфIэкIхэм хагъэхъуэну, спорт утыкушхуэхэм мыр щIэдзапIэ щахуэхъуну. Дэри щIыналъэм спортыр щефIэкIуэн папщIэ ди гуащIэ къихьыр длэжьыну дыхьэзырщ, - жиIащ Джатэм.
Япэ топ еуэгъуэр щIыналъэм и унафэщIым лъыса нэужь, стадионыр къызэрызэIуахам и щIыхькIэ зэдэджэгуащ къармэхьэблэдэсхэмрэ Псынэдахэ щыщхэмрэ. Стадионым деж спорткомплексышхуэ щаухуэнущ.
Гугъуэт Заремэ.
